Cele gaan ‘politieke leiding’ gee in landbouBheki Cele toe hy nog nasionale polisiehoof was. Foto: GCIS Bheki Cele, voormalige nasionale polisiehoof en die nuwe adjunkminister van landbou, bosbou en visserye sal “politieke leiding” verskaf in dié industrieë. Vuyo Mkhize, Cele se woordvoerder, sê Cele gaan nie na die departement as ‘n direkteur-generaal of ‘n burokraat nie maar om “politieke leiding” te gee aan die kenners wat as burokrate daar werk. “Hy gaan soontoe om besluite van die ANC te dryf en seker te maak dat die mandaat van die departement een van ekonomiese drywers in die land word.” Cele is Sondag as adjunkminister van landbou, bosbou en visserye aangestel. Hy is Maandag by die presidensiële gastehuis in Pretoria ingehuldig. Cele neem oor by Pieter Mulder, leier van die Vryheidsfront Plus, wat in 2009 deur president Jacob Zuma aangestel is. Cele het sy terugkeer tot die politieke gemaak tydens die ANC se verkiesingskonferensie in Mangaung in 2012 waar hy tot die party se nasionale uitvoerende komitee verkies is. Dit het gekom kort nadat hy as polisiehoof in die pad gesteek. Mkhize sê Cele het die nodige politieke ondervinding. “Hy bring dekades se ondervinding as ‘n politieke leier en iemand wat die regerende party se beleide en visies dryf.”